Eskom sê oor beurtkrag vir die naweek(Foto: Maroela Media) Fase 4-beurtkrag sal Saterdagoggend van 05:00 ingestel word en Sondag na fase 2 verminder word. Fase 5-beurtkrag duur dus voort tot Saterdagoggend om 05:00. Die kragvoorsiener sê ŉ kragopwekkingseenheid elk by Camden, Lethabo, Majuba en Matla-kragstasies is sedert Donderdagoggend afgeskakel vir herstelwerk en beplande instandhouding. Die vertraging om ŉ kragopwekkingseenheid elk aan te skakel by Arnot, Duvha en Kriel-kragstasies dra by tot ŉ gebrek aan kapasiteit. ŉ Eenheid elk is by Arnot, Duvha, Grootvlei, Kendal, Kriel, Matimba en Medupi-kragstasies aangeskakel. Eskom het tans 5 901 MW op beplande instandhouding en 15 394 MW is nie beskikbaar nie weens onvoorsiene tegniese probleme. Die uitgeputte begroting om diesel aan te koop vir die oopsiklus-gasturbines het Eskom ook genoodsaak om die oorblywende diesel te bewaar vir uiterste noodtoestande soos gelyktydige probleme met kragopwekkers. Damvlakke moet ook in dié tyd aangevul word. Die beplande instandhouding van eenheid 1 by Koeberg-kernkragstasie begin Saterdag.